
Til:

Universitetsstyret

Møtedato:

22.06.2005 

Arkivref.:

200503736-8/GUS/214.0

Retningslinjer for tildeling av forskningstermin

Universitetsdirektøren legger med dette fram sak om reviderte retningslinjer for tildeling av forskningstermin (vedlegg 1). 

Bakgrunn

Det vises til styresak S 24-05 - lønns- og arbeidsbetingelser for dekaner/høgskolerektor og instituttledere der følgende enstemmig ble vedtatt:

Universitetsledelsen gis fullmakt til å fastsette lønns- og arbeidsbetingelser for dekaner/høgskolerektor og instituttledere ved Universitetet i Tromsø, med utgangspunkt i universitetsdirektørens vurderinger i dette saksfremlegget og universitetsstyrets merknader ved behandlingen av saken. 

Universitetsdirektøren har iverksatt en evaluering av retningslinjene på bakgrunn av styresak S 24-05 - lønns- og arbeidsbetingelser for dekaner/høgskolerektor og instituttledere, der det bl.a fremgår at forskningsterminordningen ved Universitetet bør gjennomgås. 

Med utgangspunkt i den fullmakt som ble gitt, jf. ovenfor, ble det  på informasjons- drøftings- og forhandlingsmøte den 23.05.2005 oppnådd enighet om vedtakelse av Særavtale om lønns- og arbeidsbetingelser for dekaner/høgskolerektor, prodekan/høgskoleprorektor og instituttledere ved UiTø. 

Til orientering for universitetsstyret vedlegges særavtalen (vedlegg 2).

Høringsuttalelser

Universitetdirektøren sendte forslag til reviderte retningslinjer for tildeling av forskningstermin på høring til fakultetene/NFH, Tromsø Museum og tjenestemannsorganisasjonene den 03.06.2005, med svarfrist 13.06.2005.

Det har kommet høringssvar fra forskerforbundet, Det humanistiske fakultet, Det matematisk-naturvitenskapelige fakultet og Det juridiske fakultet. Høringsuttalelsene vedlegges (vedlegg 3-6)

Forskerforbundet

Forskerforbundet har kommentarer til følgende punkter i de foreslåtte retningslinjene:

Punkt 1 Formål. 

Forskerforbundet mener at UiTø må benytte anledningen til at forskningsterminordningen også skal gjelde for universitetslektorer og førstelektorer.

Punkt 4 opptjening av ansiennitet og avvikling. 

Forskerforbundet foreslår en opptjeningstid på 7 eller 8 år/semester for universitetslektorer og førstelektorer.

Punkt 7 Rapportering. 

Forskerforbundet er av den oppfatning at det er for strengt at muligheten til ny forskningstermin forsvinner helt dersom kravet om å levere rapporten ikke overholdes. Dersom det skal foreslås slike sanksjoner må det sies noe om hvor lenge en er avskåret fra å søke ny forskningstermin.

Det humanistiske fakultet

Det humanistiske fakultet foreslår en presisering i punkt 4 opptjening av ansiennitet og avvikling, 2. avsnitt, siste linje: Ved kortere funksjonstid enn 4 år, har disse rett til ordinær forskningstermin etter gjeldende opptjeningsregler. 

Forøvrig har fakultetet ikke merknader. Fakultetet bemerker at det allerede har innført et krav om levering av rapport før neste forskningstermin.

Det matematisk-naturvitenskapelige fakultet

Instituttleder ved Institutt for geologi uttaler at det er av stor betydning at det gis mulighet for instituttledere å avvikle forskningstermin i åremålsperioden. På bakgrunn av dette foreslår han at det tas inn et punkt i retningslinjene som åpner opp for avtjening av forskningstermin for denne gruppen. Det påpekes at det kan vurderes om det vil være praktisk at varigheten av hver termin avgrenses til 6 måneder. Fakultetsstyret ved mat.nat har uttrykt støtte til instituttleders argumentasjon. Og fakultetet uttaler at det vil sette pris på om retningslinjene ikke utelukker en slik løsning for instituttlederne.

Fakultetsstyret foreslår at følgende formulering blir tatt inn i retningslinjene:

”Normalt forutsettes at instituttleder avvikler forskningsterminer som halvårige enheter i åremålsperioden. Ekstra forskningstermin etter utløp av åremålsperioden kan påregnes i henhold til eget reglement for forskningsterminer.”

Det juridiske fakultet 

Det juridiske fakultet opplyser at de ikke har merknader til forslaget til reviderte retningslinjer.

Universitetsdirektørens vurdering

Universitetsdirektøren vil i det følgende kommentere høringsuttalelsene:

Forskningstermin for universitetslektorer og førstelektorer

Universitetsdirektøren vurderer det slik at det ikke er ønskelig å innføre en forskningsterminordning for universitetslektorer og førstelektorer. Begrunnelsen for dette er bl.a at hensikten med forskningsterminordningen er å gi mulighet til sammenhengende forskningsvirksomhet, og dette må være forbeholdt tilsatte med forskerutdanning. Forskningsterminordningen skal ikke benyttes til alminnelig faglig oppdatering alene, men først og fremst forskning.

Rapportering

Universitetsdirektøren vurderer det slik at det er ønskelig å opprettholde forslaget om en tilføyelse til punkt 7. Bakgrunnen for å foreslå at innlevert skriftlig rapport er en forutsetning for at søknad om neste forskningstermin skal bli vurdert, er å understreke at forskningsterminordningen skal benyttes i samsvar med formålet. Å se til at ressursene som settes av til forskning, herunder tildelte forskningsterminerden enkelte forskningstermin gir resultater, er en viktig del av forskningsledelsen ved det enkelte fakultet/NFH/TMU. 
Presisering i punkt 4 opptjening av ansiennitet og avvikling

Forslaget fra Det humanistiske fakultet tas til følge slik at formuleringen i punkt 4, 2. avsnitt, siste linje blir som følger: Ved kortere funksjonstid enn 4 år, har disse rett til ordinær forskningstermin etter gjeldende opptjeningsregler.

Avvikling av forskningstermin for instituttledere

I tillegg til høringsuttalelsen fra Mat.nat.fak har flere fakultet muntlig gitt uttrykk for at de ønsker en mulighet for instituttleder til å avvikle forskningstermin i åremålsperioden. Hovedargumentet mot dette er hensynet til kontinuitet i lederstillingen, herunder hensynet tilde ansatte. På den annen side er det viktig av hensyn til å sikre god forskningsledelse at instituttleder holder et høyt faglig og forskningsmessig nivå. Det vises til uttalelsen fra instituttleder Morten Hald, Mat.nat. fak. Universitetsdirektøren mener dette siste må vektlegges, men samtidig bør forskningsterminens lengde begrenses. Universitetsdirektøren foreslår at følgende formulering tas inn i retningslinjene:

”Fakultetet avgjør hvorvidt instituttleder kan avvikle forskningstermin i åremålsperioden. Eventuell forskningstermin i åremålsperioden bør som regel ikke overstige 6 måneder.”

Universitetsdirektøren vil i det følgende gi kommentarer til forslag til øvrige endringer som er innarbeidet i retningslinjer for tildeling av forskningstermin: 

Forskningstermin for rektor, prorektor, dekan, høgskolerektor og valgt leder ved Tromsø museum

Som kjent er funksjonsperioden forlenget fra tre til fire år, jf. universitets- og høgskoleloven. Det er foretatt tilpasninger når det gjelder opptjening av forskningstermin som om lag tilsvarer ordningen etter nåværende retningslinjer, der det er tatt utgangspunkt i en opptjeningstid på 3 år. 

Universitetsdirektøren foreslår å ta inn i retningslinjene et pkt. om at opptjeningsordningen forutsetter at opptjent ordinær forskningstermin ikke avvikles i funksjonsperioden. 

Begrunnelsen for dette er at det er ønskelig å sikre kontinuitet og stabilitet i lederposisjonen gjennom hele funksjonsperioden. Samme innvending kan fremføres her som for instituttlederstillingene. Ingen av høringsinstansene har imidlertid hatt innvendinger mot universitetsdirektørens forslag.

Forskningstermin for prodekan og høgskoleprorektor

Universitetsdirektøren foreslår å innføre en opptjeningsordning også for disse vervene. Dette anses som et tiltak som kan gjøre det mer attraktivt å være prodekan/høgskoleprorektor. Det foreslås en rett til 14 måneders forskningstermin etter én funksjonsperiode, og en rett til 28 måneder etter to funksjonsperioder. Denne ordningen forutsetter at opptjent ordinær forskningstermin ikke avvikles i funksjonsperioden.
Forskningstermin for instituttledere (gjelder ansatte som har permisjon fra vitenskapelig stilling ved UiTø)

Universitetsdirektøren foreslår å innføre en opptjeningsordning også for denne gruppen. Opptjeningen er foreslått å være tilsvarende som for prodekan/høgskoleprorektor. Ved en evt. forlengelse av åremålsstillingen til tre sammenhengende perioder er det foreslått en opptjening på maksimalt 36 måneders forskningstermin. Bakgrunnen for dette er at det ikke anses som hensiktsmessig for institusjonen med en forskningstermin utover 3 år.  

Videre er det foretatt noen mindre språkmessige endringer og justeringer i retningslinjene.
Forslag til

vedtak:

Universitetsstyret godkjenner universitetsdirektørens forslag til reviderte retningslinjer for tildeling av forskningstermin.

Tromsø, 15.06.2005

	Jan Larsen
	

	universitetsdirektør
	

	
	Håvard Bekkelund

	
	personal- og økonomidirektør

